Predkladacia správa

Materiál Návrh žiadosti o financovanie z ISPA pre projekt Považská Bystrica - čistiareň odpadových vôd a kanalizačný systém je predkladaný na rokovanie vlády na základe uznesenia vlády Slovenskej republiky č. 135/2001 zo dňa 14. februára 2001 a v zmysle Pokynov pre hospodárenie s finančnými prostriedkami realizácie programu ISPA (čl. 17,odsek 5) schválených uznesením vlády SR č. 1114/2001 zo dňa 28. 11. 2001.

Cieľom predkladaného materiálu je informovať vládu SR o zámere predložiť Európskej komisii žiadosť o financovanie z ISPA a o potrebách národného spolufinancovania pre uvedený projekt.

Predmetný projekt bol vo forme štandardnej žiadosti ISPA predložený podpredsedníčke vlády pre európsku integráciu - Národnej koordinátorke ISPA ministrom životného prostredia dňa 30. mája 2002. Projekt bol odsúhlasený Pracovnou skupinou ISPA v zmysle Koordinačnej smernice pre prípravu a realizáciu programu ISPA v SR (schválená uznesením vlády SR č. 739/2000 zo dňa 20. 9. 2000).

Žiadosť bola spracovaná konečným príjemcom pomoci. Žiadosť o financovanie z ISPA je pripravená v štandardnej forme v anglickom jazyku tak, ako to vyžadujú pravidlá pre predkladanie žiadosti stanovené nariadením ES 1267/99 o vytvorení Nástroja pre štrukturálnu politiku v predvstupovom období (ISPA) a Koordinačnej smernice pre prípravu a realizáciu programu ISPA v SR. Súčasťou predmetnej žiadosti je štúdia uskutočniteľnosti, analýza nákladov a prínosov, finančná analýza a ekonomická analýza, finančný plán a podporná dokumentácia podávajúca informácie o konečnom príjemcovi pomoci.

Predmetná žiadosť o financovanie z ISPA bude v zmysle Koordinačnej smernice pre prípravu a realizáciu programu ISPA v SR a uznesenia vlády SR predložená podpredsedníčkou vlády pre európsku integráciu odborným zložkám Generálneho riaditeľstva Európskej komisie pre regionálnu politiku.

Finančné memorandum pre uvedený projekt bude pripravené v spolupráci s Európskou komisiou po odsúhlasení projektu Riadiacim výborom ISPA. Riadiaci výbor ISPA je tvorený zástupcami členských štátov EÚ a svoju činnosť vykonáva v zmysle nariadenia ES 1267/99 o vytvorení Nástroja pre štrukturálnu politiku v predvstupovom období (ISPA).

Európska komisia má vyhradené právo rozhodnúť o výške finančného príspevku z ISPA pre financovanie projektu. V prípade zníženia výšky spolufinancovania z ISPA, bude potrebné zvýšiť účasť národného spolufinancovania pre projekt. 

Finančné memorandum pre projekt, v ktorom budú určené konečné objemy spolufinancovania projektu z ISPA a národných zdrojov, bude pred jeho podpisom za slovenskú stranu predložené na schválenie vláde SR v zmysle uznesenia vlády SR č.600/2000.